Predkladacia správa

	Návrh financovania regionálneho rozvoja obcí Nededza, Gbeľany, Teplička nad Váhom, Mojš a Krasňany sa predkladá na základe bodu C.2 uznesenia vlády č. 850 z 26. októbra 2005. Uvedeným materiálom sa kvantifikovali, okrem iného, aj potreby na regionálny rozvoj uvedených obcí sumou 159,0 mil. Sk. Táto suma bola a je plne krytá rozpočtom kapitoly MH SR. 

Tieto prostriedky sa použijú ako čiastočné kompenzácie negatívnych vplyvov prác a činností, ktoré boli vykonané pri výstavbe automobilových závodov pri Žiline, schválených vládou SR uznesením č. 213/2004.

Výstavbou boli výrazne postihnuté miestne komunikácie – kanalizácia, cesty, chodníky a pod. Je predpoklad, že nové závody pritiahnu do tejto lokality nových zamestnancov, čo vyvolá nielen dynamickejší rozvoj výroby a služieb, ale aj vzrast dopytu po službách v školstve, zdravotníctve či obecnej infraštruktúre. Dotknuté obce musia  byť na tento stav pripravené. Keďže ich vlastné zdroje nedokážu kryť prechodne zvýšené požiadavky na finančné prostriedky, poskytnú sa z kapitoly MH SR dotácie týmto obciam v roku 2006 v objeme 135 103 tis. Sk.

Podľa uznesenia vlády SR č. 850/2005 malo MH SR predložiť tento materiál na rokovanie vlády do 30. novembra 2005. Vzhľadom k problémom, súvisiacich so získavaním relevantných podkladov, súhlasil predseda vlády SR so zmenou termínu predloženia tohto materiálu do 28. 2. 2006.  

Predložený materiál nemá environmentálny vplyv, vplyv na zamestnanosť a podnikateľské prostredie. V roku 2006 sa tieto dotácie v plnom rozsahu kryjú výdavkami rozpočtu kapitoly MH SR.